[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 15.11.2007

COM(2007) 710 окончателен

2007/0244 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 21/2004 относно датата на въвеждане на електронна идентификация на животни от рода на овцете и козите

(представено от Комисията)

ИЗЛОЖЕНИЕ НА МОТИВИТЕ

Съгласно Регламент (ЕО) № 21/2004, от Комисията се изисква да проучи придобития опит от няколко проекта, осъществени в държави-членки относно прилагането на системи за електронна идентификация (ЕИ) и да предоставят доклад на Съвета. Този доклад следва да бъде придружен от предложение, според което Съветът гласува дали ще потвърди или ще измени датата 1 януари 2008 г. относно задължителното въвеждане на електронна идентификация.

В доклада на Комисията се посочва, че следва да се организира по-широка дискусия на заинтересованите страни, по-специално относно икономическото въздействие от въвеждането на електронна идентификация, преди да бъде определена крайната дата за задължително използване на ЕИ.

Регламент (ЕО) № 21/2004 следва следователно да бъде изменен, за да се установят процедурите за определяне на датата, на която ЕИ за овце и кози става задължителна.

2007/0244 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 21/2004 относно датата на въвеждане на електронна идентификация на животни от рода на овцете и козите

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 от него,

като взе пред вид предложението на Комисията[1],

като взе предвид становището на Европейския парламент[2],

като взе предвид становището на Европейския икономически и социален комитет[3],

като има предвид, че:

(1) Регламент (ЕО) № 21/2004 на Съвета от 17 декември 2003 г. относно система за идентификация и регистрация на животни от рода на овцете и козите[4] предвижда, че всяка държава-членка трябва да установи система за идентификацията и регистрацията на животни от рода на овцете и козите в съответствие с разпоредбите на този регламент.

(2) Член 9, параграф 3 от Регламент (ЕО) № 21/2004 предвижда, че считано от 1 януари 2008 г. електронната идентификация става задължителна за всички животни, обхванати от този регламент.

(3) В допълнение, член 9, параграф 4 от този регламент предвижда, че Комисията предоставя на Съвета най-късно до 30 юни 2006 г. доклад относно прилагането на системата за електронна идентификация, придружен от подходящи предложения, за които Съветът трябва да гласува дали ще потвърди или ще измени, при необходимост, датата на въвеждане на задължителната употреба на тази система.

(4) В доклада на Комисията се посочва, че следва да се организира по-широка дискусия на заинтересованите страни, по-специално относно икономическото въздействие от въвеждането на електронна идентификация, преди да бъде определена крайната дата за задължителното използване на тази система. Съответно е необходимо повече време, за да се консултират заинтересованите страни и да се вземат предвид техните коментари.

(5) Определен брой държави-членки вече са разработили необходимата технология за въвеждането на електронната идентификация и са придобили значителен опит с прилагането ѝ. Не би трябвало да не им бъде попречено да въведат електронната идентификация на национално равнище, ако те го считат за целесъобразно. Опитът им би предоставил на Комисията и на другите държави-членки допълнителна ценна информация относно техническите последици от електронната идентификация и въздействието ѝ, които трябва да се вземат предвид при определяне на датата, на която тя следва да стане задължителна на общностно равнище.

(6) Регламент (ЕО) № 21/2004 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

Регламент (ЕО) № 21/2004 се изменя, както следва:

(1) В член 9, параграф 3, първата алинея се заменя със следния текст:

"3. Считано от дата, която ще бъде определена в съответствие с процедурата, посочена в член 13, параграф 2, електронната идентификация, съгласно насоките, посочени в параграф 1 от този член и в съответствие със съответните разпоредби в Раздел А от приложението, става задължителна за всички животни, родени след тази дата. Въпросната дата:

а) се определя на основата на оценката на техническите последици, на разходите и на цялостния ефект от използването на електронна идентификация;

б) трябва да се определели не по-късно от 12 месеца преди датата, на която употребата на електронна идентификация става задължителна.“

(2) Член 9, параграф 4 се заменя със следното:

"4. Държавите-членки могат да въведат задължителната употреба на електронна идентификация за животни, родени на тяхна територия преди датата да бъде определена, както е предвидено в параграф 3.“

Член 2

Настоящият регламент влиза в сила на двадесетия ден след публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

За Съвета:

Председател

[1] OВ L xxx, xx.xx.xxxx, стр. xx.

[2] OВ L xxx, xx.xx.xxxx, стр. xx.

[3] OВ L xxx, xx.xx.xxxx, стр. xx.

[4] ОВ L 5, 9.1.2004 г., стр. 8. Регламент, изменен с Регламент (ЕО) № 1791/2006 (ОВ L 363, 20.12.2006 г., стр. 1).